L-Aġenzija ta’ Kreditu Internazzjonali Fitch , aktar tard il-bieraħ, ikkonfermat ir-rating A għall-pajjiżna filwaqt li saħqet li l- outlook ekonomiku ta’ pajjiżna huwa wieħed stabbli. Fi stqarrija l-PL qal li dan kollu huwa frott ħidma li qed iwettaq Gvern Laburista li qed jikseb ir-rizultati biex pajjiżna qed jimxi ‘il quddiem. Il-PL qal li mill-Kummenti ta’ Fitch joħroġ ċar, kif pajjiżna llum m’għadux pajjiż li joqgħod iħares lejn ta’ warajh biex jara x’qed jagħmlu, iżda qed ikun huwa minn tal-ewwel u pijunier. Dan kollu qed ikun rifless f’rizultati fosthom dak li t-tkabbir ekonomiku ta’ pajjiżna qed jisboq it-tkabbir tal-pajjiżi l-oħra fiż-żona Ewro. Filfatt fl-ewwel sitt xhur tas-sena t-tkabbir ekonomiku reali kien dak ta’ 3.5%, filwaqt li l-istess aġenzija ta’ kreditu qed tbassar li t-tkabbir ekonomiku ta’ pajjiżna se jibqa’ jkun wieħed fuq iż-zżona Ewro. Il-PL qal li Fitch tattribwixxi dan is-suċċess ekonomiku l-iktar għar-roħs fil-kontijiet tad-dawl u l-ilma, l-istess roħs li kellu jkun il- gimmick tal-millenju kif ukoll għal għadd ta’ inċentivi u miżuri li ttieħdu biex jgħinu lis-suq tax-xogħol fosthom il-ħidma li saret biex aktar nisa joħorġu jaħdmu. Fuq is-suq tax-xogħol l-istess Aġenzija ta’ Kreditu qalet li minkejja li kien hemm tkabbir fis-suq tax-xogħol minħabba l-mizuri li ġew varati, xorta r-rata ta’ qgħad tagħna kompliet titbaxxa. Il-PL temm jgħid li dak il-pajjiż li kellu jmur jitkarrab għall- Bail-out jew li kellu jibqa’ sejjer gas down ġol-ħajt, illum qed jikseb ir-riżultati u dan b’mod konkret. Minkejja li l-Kap tal-Oppożizzjoni għamel dak ‘it-tbassir’ fuq l-ekonomija tagħna kemm il-darba jkun hemm Gvern Laburista, għal darba oħra u kostantament, il-Kap tal-Oppożizzjoni reġa’ mar żmerċ.